ภูมิใจไทย วาง “อนุทิน-ศักดิ์สยาม” นั่ง 2 ลำดับแรกปาร์ตี้ลิสต์
พรรคภูมิใจไทยไม่พลิกโผ “อนุทิน” นั่งส.ส.ปาร์ตี้ลิสต์เบอร์ 1 ตามมาด้วย "ศักดิ์สยาม" เบอร์ 2 ส่วนที่เหลืออีก 98 คน รอเฟ้นจัดลำดับอีกครั้ง
ภูมิใจไทย เคาะแล้วปาร์ตี้ลิสต์ "อนุทิน-ศักดิ์สยาม" อยู่ 2 ลำดับแรก
29 มี.ค. 2566

นายศุภชัย ใจสมุทร นายทะเบียนพรรคภูมิใจไทย แถลงข่าว วันนี้ 29 มีนาคม 2566 ถึงการจัดทำไพรมารีโหวตผู้สมัคร ส.ส.ของพรรคในการเลือกตั้ง ทั้ง ส.ส.แบบแบ่งเขต และระบบบัญชีรายชื่อ ว่า รายชื่อผู้สมัคร ส.ส.แบบแบ่งเขต ทั้ง 400 เขต ขณะนี้ดำเนินการไปแล้วกว่า 90% ขั้นตอนต่อจากนี้จะส่งให้คณะกรรมการสรรหาพิจารณา แล้วสรุปส่งต่อเสนอไปยังคณะกรรมการบริหารพรรค ไม่เกินวันที่ 31 มี.ค.นี้
ขณะที่รายชื่อผู้สมัคร ส.ส.แบบบัญชีรายชื่อ ล่าสุดได้ครบ 100 คนแล้ว โดยลำดับที่ 1 คือ นายอนุทิน ชาญวีรกูล หัวหน้าพรรคภูมิใจไทย ลำดับที่ 2 คือ นายศักดิ์สยาม ชิดชอบ เลขาธิการพรรคภูมิใจไทย ส่วนที่เหลืออีก 98 คน ใช้รูปแบบการเรียงลำดับตามตัวอักษร หลังจากนี้ก็จะเข้าสู่กระบวนการส่งให้คณะกรรมการสรรหา และคณะกรรมการบริหารพรรคตามลำดับ เพื่อพิจารณาเรียงลำดับผู้สมัครตั้งแต่หมายเลข 3 -100 ต่อไป ซึ่งต้องเสร็จก่อนวันที่ 3 เม.ย. 66
สำหรับวันรับสมัครรับเลือกตั้ง ส.ส.แบบแบ่งเขต ผู้สมัครของพรรคจะไปยื่นสมัครในวันที่ 3 เม.ย. นี้ ส่วนวันรับสมัคร ส.ส.แบบบัญชีรายชื่อ วันที่ 4 เม.ย.นี้ นายอนุทิน จะนำทีมไปสมัครด้วยตัวเองและจับสลากหมายเลขผู้สมัคร
ทั้งนี้ 98 รายชื่อ ผู้เสนอตัวเป็นส.ส.บัญชีรายชื่อพรรคภูมิใจไทย มีบุคคลที่น่าสนใจ อาทิ น.ส.ชนม์ทิดา อัศวเหม นายศุภชัย ใจสมุทร นายทรงศักดิ์ ทองศรี นายพุทธิพงษ์ ปุณณกันต์ น.ส.ศุภมาส อิศรภักดี นายสรอรรถ กลิ่นประทุม นายสวาป เผ่าประทาน นายสุชาติ โชคชัยวัฒนากร นายสุพล ฟองงาม นายองอาจ ปัญญาชาติรักษ์ นายอารี ไกรนรา นายนัจมุดดีน อูมา นายบุญดำรง ประเสริฐโสภา น.ส.ไตรศุลี ไตรสรณกุล นายสามารถ แก้วมีชัย นายชลัฐ รัชกิจประการ นายกิตติชัย เอ่งฉ้วน นายมารุต มัสยวาณิช